រដ្ឋាភិបាល​អនុម័ត​អនុក្រឹត្យ​ច្រក​ទ្វារ​អ៊ិនធឺណិត​ជាតិ ខណៈ​មាន​ការ​ព្រួយ​បារម្ភ​អំពី​ការ​រឹត​ត្បិត
លោក អ៊ិត សូធឿត នាយក​ផ្នែក​ប្រព័ន្ធ​ផ្សព្វ​ផ្សាយ​នៃ​មជ្ឈមណ្ឌល​កម្ពុជា ដើម្បី​ប្រព័ន្ធ​ផ្សព្វ​ផ្សាយ​ឯក​រាជ្យ មាន​ប្រសាសន៍​ថា​លោក​មាន​ការ​ព្រួយ​បារម្ភ​អំពី​ការ​ផ្តល់​អំណាច​ដល់​រដ្ឋាភិបាល​ក្នុង​ការ​គ្រប់គ្រង​ក្រុម​ហ៊ុន​ផ្តល់​សេវា​អ៊ិនធឺណិត។
ភ្នំពេញ — រដ្ឋាភិបាលកម្ពុជាបានអនុម័តអនុក្រឹត្យស្តីពី«ការបង្កើតច្រកទ្វារអ៊ិនធឺណិតជាតិ» ខណៈមានការព្រួយបារម្ភអំពីការផ្តល់សិទ្ធិអំណាចទូលំទូលាយដល់រដ្ឋាភិបាលក្នុងការគ្រប់គ្រងទិន្នន័យលើប្រព័ន្ធអ៊ិនធឺណិតនិងការបិទគេហទំព័រទាំងឡាយណាដែលរដ្ឋាភិបាលមិនពេញចិត្ត។ សង្គមស៊ីវិលក៏បង្ហាញក្តីព្រួយបារម្ភអំពីការបន្តរឹតបន្តឹងលើអ្នកប្រើប្រាស់អ៊ិនធឺណិត ជាពិសេសទាក់ទងនឹងទិន្នន័យឯកជនភាពរបស់ពួកគេ។ អនុក្រឹត្យនេះត្រូវបានរៀបចំឡើងដោយក្រសួងប្រៃសណីយ៍ និងទូរគមនាគមន៍ ហើយចុះហត្ថលេខាដោយលោកនាយករដ្ឋមន្រ្តី ហ៊ុន សែន កាលពីថ្ងៃទី១៦ ខែកុម្ភៈ ឆ្នាំ២០២១។ អនុក្រឹត្យនេះតម្រូវឲ្យមានការផ្តល់របាយការណ៍ពីអ្នកផ្គត់ផ្គង់អ៊ិនធឺណិតដល់រដ្ឋាភិបាល និងផ្តល់ការសហការក្នុងការចូលរួមបង្រ្កាបសកម្មភាពដែលប៉ះពាល់ដល់សន្តិសុខជាតិ និងសណ្តាប់ធ្នាប់។ មាត្រា១នៃអនុក្រឹត្យនេះចែងថាឯកសារផ្លូវច្បាប់នេះធ្វើឡើងក្នុងគោលបំណងសម្រួលនិងគ្រប់គ្រងការតភ្ជាប់បណ្តាញអ៊ិនធឺណិត ដើម្បីពង្រឹងប្រសិទ្ធភាព និងស័ក្តិសិទ្ធិភាពនៃការកៀរគរចំណូលជាតិ ការការពារសន្តិសុខជាតិ និងការថែរក្សារបៀបរៀបរយសណ្តាប់ធ្នាប់សង្គម។ អនុក្រឹត្យនេះមានវិសាលភាពអនុវត្តចំពោះរាល់ប្រតិបត្តិការហេដ្ឋារចនាសម្ព័ន្ធ និងបណ្តាញ និងប្រតិបត្តិការសេវាអ៊ិនធឺណិតនៅកម្ពុជា។ អនុក្រឹត្យនេះតម្រូវឲ្យអ្នកផ្តល់សេវាអ៊ិនធឺណិតទាំងអស់ សហការជាមួយក្រសួងប្រៃសណីយ៍ និយ័តករទូរគមនាគមន៍កម្ពុជា និងអាជ្ញាធរក្នុងការចាត់វិធានការទប់ស្កាត់ និងកាត់ផ្តាច់ចោលរាល់ការតភ្ជាប់បណ្តាញទាំងឡាយណា ដែលប៉ះពាល់ដល់សុវត្ថិភាព ចំណូលជាតិ របៀបរៀបរយសណ្តាប់ធ្នាប់សង្គម សីលធម៌ វប្បធម៌ ប្រពៃណី និងទំនៀមទម្លាប់ និងបង្ការទប់ស្កាត់ និងបង្រ្កាបបទល្មើសនានា។ អនុក្រឹត្យចែងថាប្រតិបត្តិករនៃច្រកទ្វារអ៊ិនធឺណិតជាតិអនុវត្តតួនាទីនិងភារកិច្ចផ្សេងៗទៀតតាមការណែនាំរបស់រដ្ឋមន្រ្តីក្រសួងប្រៃសណីយ៍ និងទូរគមនាគមន៍។ អនុក្រឹត្យនេះក៏អនុញ្ញាតឲ្យក្រសួងប្រៃសណីយ៍និងនិយ័តករទូរគមនាគមន៍កម្ពុជា មានសិទ្ធិត្រួតពិនិត្យលើហេដ្ឋារចនាសម្ព័ន្ធ និងបណ្តាញ និងគ្រឿងសម្ភារៈបរិក្ខារនៃច្រកទ្វារអ៊ិនធឺណិតជាតិក្នុងករណីចាំបាច់។ អនុក្រឹត្យក៏តម្រូវឲ្យផ្តល់ព័ត៌មានផ្សេងៗទៀត ស្របតាមតម្រូវការរបស់ក្រសួង។ លោក អ៊ិត សូធឿត នាយកផ្នែកប្រព័ន្ធផ្សព្វផ្សាយនៃមជ្ឈមណ្ឌលកម្ពុជា ដើម្បីប្រព័ន្ធផ្សព្វផ្សាយឯករាជ្យ មានប្រសាសន៍ថាលោកមានការព្រួយបារម្ភអំពីការផ្តល់អំណាចដល់រដ្ឋាភិបាលក្នុងការគ្រប់គ្រងក្រុមហ៊ុនផ្តល់សេវាអ៊ិនធឺណិត ក្នុងការទាញយកទិន្នន័យឯកជន ឬក៏បិទគេហទំព័រព័ត៌មានណាមួយដែលរដ្ឋាភិបាលមិនពេញចិត្ត។ លោកប្រាប់VOAថា៖ «ខ្ញុំជឿថាអនុក្រឹត្យនេះ វាអាចជាហានិភ័យមួយទៀតបន្ថែមទៅលើបណ្តាញប្រព័ន្ធផ្សព្វផ្សាយ ដោយសារតែនៅពេលដែលរដ្ឋាភិបាលគាត់មានការគ្រប់គ្រងពេញលេញអ្វីដែលអាចចែកចាយនៅលើបណ្តាញអ៊ិនធឺណិត។ អញ្ចឹងមានន័យថាប្រសិនបើរដ្ឋាភិបាលមានចេតនាក្នុងការចម្រោះ ឬក៏បិទបាំងនូវព័ត៌មានណាដែលគាត់គិតថាមិនល្អសម្រាប់រដ្ឋាភិបាល»។ លោកបន្តថាការចែងអំពីការផ្តល់ព័ត៌មានផ្សេងៗដល់ក្រសួង តាមភាពចាំបាច់ មានភាពស្រពេចស្រពិល អាចនាំឲ្យមានការព្រួយបារម្ភអំពីការទាញយកព័ត៌មានឯកជនភាពរបស់អ្នកប្រើប្រាស់ ដែលរដ្ឋាភិបាលចង់បាន។ លោកបន្ថែមថា៖ «ក្នុងអនុក្រឹត្យហ្នឹង គាត់ប្រើពាក្យទូលាយបែបហ្នឹង អញ្ចឹងកាលណា ប្រសិនបើក្រសួងគាត់ចង់បានព័ត៌មានអំពីនរណាម្នាក់ ជាលក្ខណៈឯកជន អញ្ចឹងគាត់នឹងមានសិទ្ធិឬមានគតិយុត្តិគ្រប់គ្រាន់នៅក្នុងការទាមទារព័ត៌មានឯកជន របស់អ្នកណាម្នាក់ ពីក្រុមហ៊ុនអ៊ិនធឺណិតដែលគាត់បានប្រើប្រាស់សេវារបស់ក្រុមហ៊ុនហ្នឹង»។ លោក ជា វ៉ាន់ដេត រដ្ឋមន្រ្តីក្រសួងប្រៃសណីយ៍ និងទូរគមនាគមន៍ ប្រាប់VOAនៅព្រឹកថ្ងៃពុធថាអនុក្រឹត្យនេះធ្វើឡើងមិនមែនក្នុងគោលបំណងរឹតត្បិតសិទ្ធិសេរីភាពរបស់អ្នកប្រើប្រាស់អ៊ិនធឺណិត ដោយថាការព្រួយបារម្ភរបស់អង្គការសង្គមស៊ីវិល គ្រាន់តែជាការ«និយាយស្មានៗ»តែប៉ុណ្ណោះ។ លោកប្រាប់VOAថា៖ «តាមពិតពួកគាត់និយាយសុទ្ធតែស្មានទាំងអស់។ គាត់អត់មានដឹងរឿងផងគឺយើងអត់មានគ្រប់គ្រងទិន្នន័យផង យើងគ្រាន់តែគ្រប់គ្រងចរាចរណ៍[អ៊ិនធឺណិត]តើ។ ដូចផ្លូវជាតិមួយអញ្ចឹង អ្នកបើកឡាន គឺបើកឡានទៅទាំងអស់ គឺយើងមិនមានគ្រប់គ្រងឡានហ្នឹង ឡានស្អីណា។ យើងគ្រប់គ្រងតែចរាចរណ៍តើ កុំឲ្យវាស្ទះ កុំឲ្យវាអីតើ។ អ្នកដែលនិយាយចេះតែនិយាយ។ ចាំមើលខ្ញុំ ក្រោយពីបានចេញហើយ[អនុក្រឹត្យផ្លូវការ] ខ្ញុំមានការពន្យល់ ធ្វើការពន្យល់សាធារណជនមួយ»។ កាលពីខែកក្កដា ឆ្នាំ២០១៨ ពោលគឺនៅមុនការបោះឆ្នោតជាតិ ដោយមិនមានវត្តមានគណបក្សសង្រ្គោះជាតិ រដ្ឋាភិបាលបានបញ្ជាឲ្យក្រុមហ៊ុនផ្ដល់សេវាអ៊ិនធឺណិតនិងបណ្ដាញទូរស័ព្ទទាំងអស់នៅក្នុងប្រទេស បិទការចូលអានវេបសាយព័ត៌មាន យ៉ាងតិចចំនួន១៥ ដែលរិះគន់រដ្ឋាភិបាល ក្នុងនោះមានវេបសាយVOAផងដែរ ក្រោមហេតុផលថា«រំខានដល់ការបោះឆ្នោត»។ នៅក្នុងខែកក្កដា ឆ្នាំ២០១៨ ដូចគ្នា លោកនាយករដ្ឋមន្រ្តី ហ៊ុន សែន បានថ្លែងថារដ្ឋាភិបាលរបស់លោកមានមធ្យោបាយគ្រប់គ្រាន់ក្នុងការដំឡើងប្រព័ន្ធនានា ដើម្បីចាប់ទីតាំងស្នាក់នៅរបស់អ្នកដែលរិះគន់រដ្ឋាភិបាល។ លោក ង៉ែត ម៉ូសេ អ្នកប្រឹក្សាឯករាជ្យជំនាញសន្ដិសុខបច្ចេកវិទ្យា មានប្រសាសន៍ថាការបង្កើតច្រកទ្វារអ៊ិនធឺណិតជាតិនេះ គឺដើម្បីធានាថាសេវាអ៊ិនធឺណិតចូលមកច្រកតែមួយ ដែលរដ្ឋអាចគ្រប់គ្រងបាន។ លោកបន្តថានេះជាជំហានដំបូងនៃការបង្កើតលិខិតបទដ្ឋានគតិយុត្តិ ដើម្បីជួយសម្រួលក្នុងការគ្រប់គ្រងទិន្នន័យរបស់ប្រជាពលរដ្ឋ ការគ្រប់គ្រងសេវាកម្មអ៊ិនធឺណិត និងសន្តិសុខជាតិ។ បើទោះជាមានផលចំណេញផ្នែកសេដ្ឋកិច្ច និងបន្ថែមភាពងាយស្រួលក្នុងការគ្រប់គ្រងសម្រាប់រដ្ឋាភិបាល លោកបារម្ភអំពីការរក្សាទុកទិន្នន័យឯកជនភាពរបស់ប្រជាពលរដ្ឋ និងសុវត្ថិភាពនៃការរក្សាទុកទិន្នន័យទាំងនោះ។ លោកមានប្រសាសន៍ថា៖ «មានកន្លែងមួយដែលខ្ញុំបារម្ភដែរ វាទាក់ទងជាមួយថាតើការទុកដាក់ទិន្នន័យ ត្រាហ្វិក(traffic)អ៊ិនធឺណិតរបស់អ្នកប្រើប្រាស់ហ្នឹង ថាតើពេលណានឹងត្រូវលុបចេញវិញ។ កន្លែងហ្នឹងដូចអត់បានបញ្ជាក់ច្បាស់ពីពេលវេលាដែលកំណត់ត្រូវលុបចេញពីកន្លែងstore[រក្សា]ទុក»។ លោក ង៉ែត ម៉ូសេ បន្ថែមថាតាមរយៈអនុក្រឹត្យនេះ ប្រតិបត្តិករអ៊ិនធឺណិត នឹងមានបន្ទុកច្រើនជាងមុន ក្នុងការរៀបចំសម្ភារៈ រចនាសម្ព័ន្ធ និងធនធានមនុស្សបន្ថែមក្នុងការរៀបចំតាមតម្រូវការរបស់រដ្ឋាភិបាល។ ទាក់ទងនឹងប្រព័ន្ធអ៊ិនធឺណិតនេះផងដែរ រដ្ឋាភិបាលក៏កំពុងរៀបចំសេចក្តីព្រាងច្បាប់ស្តីពីបទល្មើសបច្ចេកវិទ្យាព័ត៌មាន ដែលអង្គការសង្គមស៊ីវិលបង្ហាញក្តីព្រួយបារម្ភថានឹងរឹតបន្តឹងសេរីភាពរបស់ប្រជាពលរដ្ឋដែលប្រើប្រាស់បណ្តាញសង្គម ជាពិសេសហ្វេសប៊ុកដែលមានអ្នកប្រើប្រាស់ជាង១០លាននាក់ក្នុងប្រទេសកម្ពុជា៕